**Srednja škola Ivana Trnskoga**

**Hrvatska Kostajnica**

**U Hrvatskoj Kostajnici 19. prosinca 2022.**

**IZVJEŠĆE NA POLUGODIŠTU 2022./2023. O REALIZACIJI PREVENTIVNIH PROGRAMA**

Sukladno članku 24, stavku 1. i 2. „Pravilnika o načinu postupanja odgojno – obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima“ donosimo izvješće o provedbi Preventivnih programa u našoj Školi.

Aktivnosti preventivnih programa provode se kroz rad tri povjerenstva:

1. Povjerenstvo za borbu protiv ovisnosti
2. Povjerenstvo za odgoj i obrazovanje za borbu protiv nasilja među djecom i mladima
3. Povjerenstvo za odgoj i obrazovanje za ljudska prava

U ovom polugodištu planirane aktivnosti provedene su kroz satove razrednika, redovnu i izbornu nastavu, izvannastavne aktivnosti i projektne aktivnosti. Također, važniji datumi obilježeni su prigodnim panoima i vijestima na web – stranici Škole.

Važnije aktivnosti provedene u prvom polugodištu školske 2022./2023. godine:

1. U petak 23. rujna 2022. obilježen je Međunarodni dan Fair play-a zanimljivim aktivnostima na otvorenom. Zahvaljujući profesorima tjelesne i zdravstvene kulture (organizatorima) Viktoriji Mrđenović i Daliboru Sanaderu i ravnateljici Mireli Majstorović učenici su imali zadatak uz kartu pronaći narukvice i ostale rekvizite skrivene u prirodi. Ove je godine zadatak bio duži i zahtjevniji, što ga je činilo još zanimljivijim. Sudjelovale su 4 ekipe. Sve aktivnosti provedene su u suradnji s Filmskom i Informatičkom grupom, te Volonterskim klubom "Srcem drugima", čije su vrijedne volonterke svojim kamerama zabilježile neke zanimljive detalje. Također, u sklopu Erasmus + projekta Digitrain osigurane su nagrade za prvo mjesto.
2. Obilježen je i Ružičasti listopad jer se tijekom mjeseca listopada nastoji podići svijest o potrebi ranog otkrivanja i borbe protiv raka dojke. Školski volonterski klub „Srcem drugima“ izradio je prigodni pano na ovu temu, učenici su dobili ružičaste balone i vrpce za ukrašavanje štandova, a volonteri su izradili i ružičaste vrpce za sve učenike i djelatnike.
3. Međunarodni dan borbe protiv trgovanja ljudima obilježava se 18. listopada, a učenike 4.b i 4.e razreda s tim je problemom upoznao kontakt policajac Perica Markan iz PS Hrvatska Kostajnica, u suradnji s Crvenim križem Hrvatska Kostajnica i ravnateljicom gđom Majom Böhm. Uz promotivne materijale, u obliku letaka i upitnika, učenici su kroz predavanje i prezentaciju mogli doznati više o ovom problemu. Cilj obilježavanja ovog dana je jačanje svijesti javnosti u borbi protiv trgovanja ljudima.
4. U okviru programa odgoja i obrazovanja za ljudska prava obilježen je Dan sjećanja na Vukovar.
5. Mjesec borbe protiv ovisnosti
   1. U okviru nastave biologije učenici 1.b razreda pod mentorstvom prof. Ljiljane Segedi napravili su plakat povodom Mjeseca borbe protiv ovisnosti.
   2. Učenici 1.b razreda pod mentorstvom prof. Hrvoja Blažanovića na satu kemije izradili su modele molekula kemijskih spojeva koje su izložili uz ranije izrađeni plakat o ovisnostima te i na taj način obilježili mjesec borbe protiv ovisnosti.
6. Međunarodni dan borbe protiv nasilja nad ženama
   1. Povodom Međunarodnog dana borbe protiv nasilja nad ženama u školskoj knjižnici je, 24.11.2022., u sklopu preventivnih programa održano predavanje na temu seksualnog uznemiravanja i zlostavljanja. Predavanje je održala dr. Kraguljac iz Zavoda za javno zdravstvo Sisačko - moslavačke županije.
   2. Povodom Međunarodnog dana borbe protiv nasilja nad ženama, 25. studenoga, kontakt policajac Perica Markan i predstavnica Crvenog križa Magdalena Antunović održali su predavanje na temu nasilja nad ženama, ali i općenito bilo kojeg oblika nasilja jedne osobe nad drugom.
7. Povodom Međunarodnog dana ljudskih prava koji se obilježava 10.12. volonterke Elena Vojnović i Aleksandra Kopun izradile su prigodni plakat.

Voditelji preventivnih programa:

Matija Koški, prof., (ovisnosti)

Branka Ljepoja, prof. (ljudska prava)

Davor Mažić, prof. (nasilje)